《游圣水兴慈寺》
宋代·蔡逸

二月春事半，县花无数开。
江头连骑行，江雾绍红埃。
下马坐清荫，观鱼大江隈。
行行历山寺，金碧森楼台。
拂石有唐碑，字老生莓苔。
缅想古今事，悠然一伤怀。
解榼醉泉石，徬徨不忍回。
辞径下扁舟，重开賸樽罍。
江烟暝川谷，冰轮出崔嵬。
水面映金波，流光浮玉杯。
荡漾舟渚间，往来恣徘徊。
一棹转圆沙，灯火来相催。
高歌赋厌厌，会须期再来。

作者简介：蔡逸，理定景定间为内江尉。事见清光绪《资州直隶州志》卷一一、一二。今录诗二首。